Papersnake/gushiwen huggingface dataset:
上径山
宋大樽（清代）

忽在白云上，如浮沧海中。云消常作雪，天近但闻风。

谁问栖禅宅，曾为避暑宫。道人偏笑客，何事入寒空。
珍珠令
张炎（宋代）

桃花扇底歌声杳。愁多少。便觉道花阴闲了。因甚不归来，甚归来不早。

满院飞花休要扫。待留与、薄情知道。知道。怕一似飞花，和春都老。
相鹤轩
李新（宋代）

别传眼法定何如，不用平平许负书。
贵客逢轩乘有分，道人得玉食无余。
钧天万舞知新奏，华表千年识故居。
田屋老翁亏鉴戒，伴鸡同放不知渠。
和人六绝 其六
虞俦（宋代）

排闷浑无酒十旬，落红铺绣未嫌贫。一壶饷我勾诗兴，大胜云安曲米春。
骊驹歌二首 其一
胡奎（元代）

朝出北郭门，骊驹在路傍。路傍秋草短，江月白如霜。

歌骊驹，唱吴歈。千里万里道，三年两年书。愿为金络随君马，愿为双轮逐君车。
和范景仁王景彝殿中杂题三十八首并次韵其三
梅尧臣（宋代）

汉相家人尚苦疑，不言温室树何枝。
君今坦坦无猜忌，夸说皇居尽入诗。
四月二十七日同姚同年燮熊鹾尹松之陈明经凤孙小集江亭 其二
蒋湘南（清代）

谁从药店唱飞龙，惊座才名有孟公。气感德星辉旧雨，赋成雌霓鬯雄风。

深谭各抱千秋恨，投刺还疑四海空。领取拈花微笑意，句章姚与豫章熊。
与客问答二首 其二
李梦阳（明代）

长跪牵客裾，故乡今何如。客起长跪言，故乡不可居。

坟垄既芜没，宁复识田庐。邻巷鲜故人，族属半丘墟。

岩岩高山谷，今为官路衢。主人聆客言，涕泗交涟如。

离乡三十载，少女为人姑。迩者日以亲，远者日以疏。

狐狸知故穴，牛马知故阹。愿为连理树，托根北山隅。
和晏相公湖上十月九日三首 其一
韩维（宋代）

霜风吹林叶乱坠，波下叠叠如铺茵。渔人不用更安掺，直可凿水收紫鳞。
示二子
胡宏（宋代）

体道识泰否，涉世随悲欢。
滞迹红尘中，情寄青云端。
早年勤学道，晚节懒为官。
心活乾坤似，机员身自安。
次韵辛著作兴化园池诗 其一
沈括（宋代）

能文骑省幸邻船，多病中散自萧然。□桥鸟啼深竹里，晴渚梦绕杨花边。

难分桃杏春满目，不断水月波如烟。□须移居速相就，已有的的新生莲。
拂菻天马图
牟巘五（宋代）

赤手谢衔辔，踏蹴翻九衢。
健哉此女子，果胜大丈夫。
初冬郊行
仇远（元代）

喜闻颍弟与坡兄，趁小春晴野外行。
独树荒村生处僻，落霞孤鹜去边明。
豳风酒食归田乐，韶部埙箎打稻声。
从此广文差饭足，素餐只愧老农耕。
秋堂
吕南公（宋代）

秋堂灯烛夜辉辉，照我书边泪湿衣。何术更堪图惬快，平生已是足乖违。

悠悠客路和愁往，杳杳青山借梦归。虫响风鸣俱有恨，惊残二十七年非。
召赴天章阁观新柑
韩琦（宋代）

云阁崇先重，霜柑荐瑞新。临观纡法从，趋召独邻臣。

虹实开天意，重荣浃上人。不随淮枳变，自比禹包珍。

庙献宸心格，亲颁圣宠均。从兹魁众果，仙府占长春。
金刚随机无尽颂·一体同观分第十八
释印肃（宋代）

潭容万像沉，识水悟心深。
堂裳空界月，痴猿彻夜寻。
南坛斋宿简同宿韩推府驭民
张弼（明代）

鸢飞鱼跃眼中情，莫把微言入杳冥。若说槐黄催举子，文章只合问西厅。
句
石延年（宋代）

旁迷绿虫挂，近识翠禽呼。
和李文叔寄虢州孙元忠学士
毕仲游（宋代）

病懒逢春不似春，已衰心力未閒身。入关胜迹都题汉，度陇方言漫计秦。

人会一时亲贾马，交情千里属雷陈。渐知归计无多事，只待男婚女嫁人。
拟郡学试东风解冻
秦观（宋代）

宝历开新岁，春回斗柄东。
漪生天际水，冻解日边风。
浩荡依苹天，侵寻带雪融。
江河霜练静，池沼玉奁空。
鱼藻雍容里，云霄俯仰中。
更无舟楫碍，从此百川通。
和后村唐衣二首 其二
林希逸（宋代）

初服能寻恨已迟，便如野鹿脱拘维。閒因解带迎风处，冻忆穿靴立雪时。

老守渔蓑随分乐，古多蝉冕叹机危。不知穷苦哦诗相，破帽从前略似谁。
书斋十咏 其六 压纸狮子
刘子翚（宋代）

镇浮须假重，刻石作狻猊。偶以形模好，儿童竞见知。
和正仲咏荷
舒岳祥（宋代）

曾闻画史传真诀，一叶旁边定一花，
莫把风晴拘格范，好於月露写精华。
耶溪舴艋花间屋，苕水鸳鸯叶底家。
王德言枢密生日十首
曹勋（宋代）

每喜高情语甚真，谠言亹亹赞天钧。
不殊林下忘形态，定是因是地位人。
浣溪沙
王采（宋代）

扇影轻摇一线香。斜红匀过晚来妆。娇多无事做凄凉。

借问谁教春易老，几时能勾夜何长。旧欢新恨总思量。
腊月二十六日镇远府送春花土牛作诗以谢 其二
祁顺（明代）

暖日融融醉物华，闲斟春酒对春花。眼前生意无穷尽，散入天南百万家。
南山
许广渊（宋代）

路入青山几万重，前山行尽路还通。小舟棹急岩溪水，高柳絮飞堤岸风。

春物老时林遍绿，晚烟收处日垂红。民居稀阔兼穷僻，多使顽夫气自雄。
寄查多闻 其二
谢逸（宋代）

大梁客舍虽无事，博塞欢娱未称情。不若夷门搔首坐，倘逢黄发识侯嬴。
论土蜂形
贾似道（宋代）

尖翅名呼是土蜂，紫黄色者实难逢。
这般色样如君得，不比常虫是毒虫。
渡汉江
宋之问（唐代）

岭外音书断，经冬复历春。
近乡情更怯，不敢问来人。
送张使君赴饶州（一作送饶州张蒙使君赴任）
章孝标（唐代）

饶阳因富得州名，不独农桑别有营。日暖提筐依茗树，

天阴把有入银坑。江寒鱼动枪旗影，山晚云和鼓角声。

太守能诗兼爱静，西楼见月几篇成。
导引·驾斑龙
佚名（宋代）

驾斑龙。忽催金母转仙仗、去瑶宫。绛阙深沈杳无踪。渐尘空。丝网琼林，花似怨东风。垂清露啼红。犹想旧春中。献万寿、宝船空。
天上谣
刘诜（元代）

瑶京夜宴弁纷星，洞庭神乐八荒声。幼龙未起月忽堕，扪空路迷失仙缨。

转杭东海蓬莱晓，遥看太白当天小。海尘相隔青茫茫，玉玦海边委秋草。

雁啼霜湿众娥裙，绿毛断耗三千春。桑枝千层拂人马，春寒梦绕高丘下。
园中课小童芟草移石
方振（清代）

早知穷有命，底事逐征尘。此日濠梁意，几年湖海身。

草除遮路棘，石露隔帘皴。拟待重阳问，黄花莫笑人。
假寐
王安国（宋代）

计较平生分闭关，偶然容得近人寰。春风池沼鱼儿戏，暮雨楼台燕子閒。

假寐尘侵黄卷上，行吟花坠绿苔间。了无一事撩方寸，自是颓龄令鬓斑。
上乌林天使三首 其三
宇文虚中（宋代）

当时初结两朝欢，曾见军前捧血槃。本为万年依荫厚，那知一日遽盟寒。

羊牵已作俘囚献，鱼漏终期网罟宽。幸有故人知底蕴，下臣获考敢谋安。
题韩伯时寿藏卷 其二
程本立（明代）

老来斑鬓谢朝簪，买得青山有赐金。汗简文章千古事，茧窝骸骨百年心。

冰霜旧柏乌群集，风雨小松龙一吟。蒲裹车轮鸠刻杖，苍天有待意何深。
落叶二首用前咏落叶韵 其一
陈曾寿（清代）

天涯摇落本相关，漫借霜华发醉颜。酒罢几番闻夜雨，妆成容醉换寒山。

抱残碧树蝉同尽，望断平沙雁不还。多谢故人书远忆，狮窝锦幛梦跻攀。
喜雨
石介（宋代）

学作升平喜雨吟，东皋微破满犁深。
已开万乘焦劳虑，应解三公燮理心。
天捉乖龙鞭见血，雷驱和气泄为霖。
农夫陇上闲论价，一寸甘膏一寸金。
东湖竹枝词 其一
杨毓秀（清代）

隔岸西洲画不如，桃花照彻野人居。洲边春涨浓于酒，醉煞花魂化作鱼。
次韵陈履常张公龙潭
苏轼（宋代）

明经宣城宰，家此百尺澜。
郑公不量力，敢以非意干。
玄黄杂两战，绛青表双蟠。
烈气死强敌，仁心恻饥寒。
精诚祷必赴，苟简求亦难。
萧条麦麰枯，洗荡日月宽。
念子无吏责，十日勤征鞍。
春蔬得雨雪，少助先生盘。
龙不惮往来，而我独宴安。
闭阁默自责，神交清夜阑。
婆罗门引（用韵别郭逢道）
辛弃疾（宋代）

绿阴啼鸟，阳关未彻早催归。歌珠凄断累累。回首海山何处，千里共襟期。叹高山流水，弦断堪悲。

中心怅而。似风雨、落花知。更拟停云君去，细□陶诗。见君何日，待琼林、宴罢醉归时。人争看、宝马来思。
藏春峡四首 其三
陈瓘（宋代）

朝廷鹓鹭日振振，不道天涯亦有人。弟劝兄酬无可恨，欢然别是一家春。
答问诗十二篇寄呈满子权 其九 水车问龙
王令（宋代）

来何必召云，去何必飞天。我名不为龙，何能雨尔田。
送纯老往会稽住华严二首
曹勋（宋代）

重阴雪意正商量，岂似师心径绝江。
识破须弥山句否，任交幡影上云窗。
渡汉江（去年春，奉使东川，经嶓冢山下）
元稹（唐代）

嶓冢去年寻漾水，襄阳今日渡江濆。山遥远树才成点，

浦静沉碑欲辨文。万里朝宗诚可羡，百川流入渺难分。

鲵鲸归穴东溟溢，又作波涛随伍员。
颂证道歌·证道歌
释印肃（宋代）

放四大，莫把促，
本无毫发堪依托。地水火风亦假名，
十二缘生如兔角。
金公绚生日
释函是（明代）

繁华阅尽老王庭，炯炯双眸意气横。感恩岂必曾相识，慕义殊惭暂近名。

盈户总为朱履客，遥山犹系白云情。因君益我林泉兴，幸托长庚耀此生。
春日杂兴
胡仲弓（宋代）

幽溪几日不曾来，半是红香半绿苔。
乐事每从忙里过，好花偏向雨中开。
惯贫可使居无竹，高隐共忻山有莱。
投老田庐今日倦，不才多病两悠哉。
和山泉喜雪
释道璨（宋代）

高下随风自在吹，纵横万里急还迟。
园林顷刻生春意，天地中间有此奇。
深入重城长缚处，不持寸刃令行时。
夜来竹外生盈尽，冻损梅花人未知。
送郭良辅下第东归
李端（唐代）

献策不得意，驰车东出秦。暮年千里客，落日万家春。
孟秋四日承命典中州乡闱恭纪
郭之奇（明代）

巍巍五岳独高嵩，下有黄河万里同。川岳半分人地责，图书全表圣贤功。

其间名世关今古，此日观成见始终。昭代薪槱乡举盛，斯文得与乃天中。
蔡忠惠家书帖赞
岳珂（宋代）

家书正所以寄情之真，徒得观笔力之神，
又以见公之褆身。予汇而藏，
以警夫人。
过伏波祠二首 其一
叶汉（明代）

乌岩江上树离离，汉代楼船此驻麾。呵叱烟岚开地轴，指挥草木尽王师。

城连银瓮千山壮，天过铜关一角垂。谁道交人今款塞，镇南空竖受降旂。
梧桐影 其四 春阴
左锡嘉（清代）

燕剪长，莺梭短。人静绿窗花气寒，园亭付与痴云管。
溪上要一只白簟扇盖头垂钓去年就节推…遂成拙句
徐夤（唐代）

难求珍箑过炎天，远就金貂乞月圆。直在引风欹角枕，

且图遮日上渔船。但令织取无花簟，不用挑为饮露蝉。

莫道如今时较晚，也应留得到明年。
课僮穫稻石塘冒雨归萝庄作
李锴（清代）

伧父磨镰清冷溪，深山晚稻收新菑。主人携瓢奚负米，田家作苦劳佚齐。

白沙红树不辞远，山烟水气潜相资。晦明呼吸生变态，岩雨淅沥吹凉飔。

泠泠空响泛清听，寒蛩暮雀咽不啼。滑苔古磴有蹉跌，浅草仄坂无污泥。

短蓑轻笠便利见，拄杖亦足扶倾危。少年江海累行役，汗漫今得平生奇。

归来妻孥笑沾湿，翻羹未足窥吾私。石楼倚啸暝云合，山空木落孤鸿飞。
到马塍哭尧章
苏泂（宋代）

初闻讣告一场悲，写尽心肝在挽词。
今日亲来见灵柩，对君妻子但如痴。
偈颂一百零一首
释慧性（宋代）

大包无外，细入无间。
内外绝瑕疵，古今无背面。
森罗万象影中藏，四圣六凡光裹现。
分明常在诸人前，未审诸人见不见，
铁壁银山通一线。
题阮孚墓
巩丰（宋代）

千古高风挽不回，故山花落又花开。
莫欺亭畔苍苍鲜，曾印高人屐齿来。
燕堂暑饮
邵雍（宋代）

燕堂通高明，簷依断崖嵚。
凉风来松梢，清泉飞竹阴。
佳果间红绿，旨酒随浅深。
却思闤闠间，郁蒸不可任。
奉寄体仁宗叔一首
詹初（宋代）

一从示至教，日觉旧行非。
但恨范模远，终为物欲欺。
有知无取正，积惑总成疑。
独有依归念，端然未改移。
太府李萃卿挽词
张耒（宋代）

妙誉驰场屋，家风在搢绅
使华推厚德，卿月上通津。
齿德时方重，山丘迹已陈。
长年先友泪，怀感独沾巾。
故太夫人章氏挽词二首
范成大（宋代）

洵美相门裔，有齐邦媛贤。
藻苹南涧下，萱竹北堂前。
孝敬三从谨，哀荣五福全。
松铭诸健笔，题作晋陵阡。
看论语四首 其一
陈渊（宋代）

明明孔圣能毋四，的的曾参所贵三。一部鲁论开圣域，古人无死要重参。
颂古四十四首
释师范（宋代）

混成一气，周行四时。
惟天为大，惟尧则之。
明教禅师五种不坏赞
释居简（宋代）

顶骨峣然，隐若伏犀。于烈火中，凄其廪而。古铁铮铮，烬馀不热。

凄石拊石，迭中音节。舍利团缀，素魄囧如。湛湛凝露，累累贯珠。

岂无他人，欲见其顶。月行太空，蛙沉坎井。
西江月
葛胜仲（宋代）

山镇红桃阡陌，烟迷绿水人家。尘容误到只惊嗟。骨冷玉堂今夜。

莫对佳人锦瑟，休辞洞府流霞。峰回路转乱云遮。归去空传图画。
画竹二幅为强德中赋 其一
曹义（明代）

此君标格本清真，惯历风霜不受尘。愧我平生心性廦，爱渠真节日相亲。
题华阳南窗
张纲（宋代）

扰扰何年断俗缘，从今便合老山间。会将碧涧洗心净，坐看白云终日閒。
杂曲歌辞。甘州
佚名（唐代）

欲使传消息，空书意不任。寄君明月镜，偏照故人心。
酬思黯相公见过弊居戏赠
白居易（唐代）

轩盖光照地，行人为裴回。呼传君子出，乃是故人来。

访我入穷巷，引君登小台。台前多竹树，池上无尘埃。

贫家何所有，新酒三两杯。停杯款曲语，上马复迟回。

留守不外宿，日斜宫漏催。但留金刀赠，未接玉山颓。

家酝不敢惜，待君来即开。村妓不辞出，恐君冁然咍。
雪浪石
苏轼（宋代）

太行西来万马屯，势与岱岳争雄尊。
飞狐上党天下脊，半掩落日先黄昏。
削成山东二百郡，气压代北三家村。
千峰右卷矗牙帐，崩崖凿断开土门。
朅来城下作飞石，一炮惊落天骄魂。
承平百年烽燧冷，此物僵卧枯榆根。
画师争摹雪浪势，天工不见雷斧痕。
离堆四面绕江水，坐无蜀士谁与论。
老翁儿戏作飞雨，把酒坐看珠跳盆。
此身自幻孰非梦，故园山水聊心存。
拟古八首 其三
朱熹（宋代）

上山采薇蕨，侧径多幽兰。采之不盈握，欲寄道里艰。

沈忧念故人，长夜何漫漫。芳馨坐销歇，徘徊以悲叹。
病中示儿辈
陆游（宋代）

去去生方远，冥冥死即休。
狂思攘鬼手，危至服丹头。
有剑知谁与？无香可得留。
惟应勤孝谨，事事监恬侯。
月夜偶成示翟公巽二首 其二
慕容彦逢（宋代）

非关色相与声闻，此意如何举似君。真马不须鞭影露，本来谁道有迷云。
答人留别之什
朱松（宋代）

家在大江东复东，去君一舍碧流通。那知临水登山处，同寄飞蓬断梗中。

愁绝杯中千里月，梦萦江上一帆风。只今且作须臾意，更典云裘醉小丛。
题秦君亭 其一
吴栻（宋代）

芸阁雠书谢建封，生涯潇洒一枝筇。曾为剡隐云横水，更作闽游月满峰。

子美藩篱清可造，长卿城郭巧能攻。拂琴无复尘埃想，落落霜风一晋松。
季冬立春日侍宴垂拱殿契丹使预会
宋庠（宋代）

腊破寒犹在，春融气已回。
千祥随宝胜，万寿入天杯。
燕骏戎输{上尽下贝}，虞韶律应灰。
楼前风著柳，殿里雪装梅。
妙戏鱼龙出，欢心凫藻催。
欲知邦好永，奕世会钧台。
同新进士吕子成辈宴集状元楼
张大节（金朝）

鹦鹉新班宴杏园，不妨老鹤也乘轩。龙津桥上黄金榜，三见门生是状元。
哭张员外继
刘长卿（唐代）

恸哭钟陵下，东流与别离。二星来不返，双剑没相随。

独继先贤传，谁刊有道碑。故园荒岘曲，旅榇寄天涯。

白简曾连拜，沧洲每共思。抚孤怜齿稚，叹逝顾身衰。

泉壤成终古，云山若在时。秋风邻笛发，寒日寝门悲。

世难愁归路，家贫缓葬期。旧宾伤未散，夕临咽常迟。

自此辞张邵，何由见戴逵。独闻山吏部，流涕访孤儿。
淮上 其三
释道潜（宋代）

天阔阴云低抱树，沙寒鸥鹭欲亲人。小航泊处谁家住，脩竹疏花宛似春。
挽懿节皇后词五首 其一
张扩（宋代）

丰容腾偃月，骨相本天人。潜邸恩辉旧，中闱典册新。

梦犹惊燕玺，光已掩钩陈。不忍瞻行殿，蛛丝网暗尘。
月上海棠 诗社诸君复相属和又不免步韵献笑
段成己（金朝）

秋风鹤发双龟手。不如意事十常九。蓬藋映閒阶，嗟丛菊、汝奚为秀。

衡门掩，问字无人载酒。永唯道德心初负。向上将求古人友。

三叹抱遗编，蔼馀馥、残膏谁嗅。趣时样，竟衒羔裘豹袖。
刘泾州以所得李士衡观察家宝砚相示与圣俞玉汝同观戏作此歌
刘敞（宋代）

李侯宝砚刘侯得，上有刺史李元刻。云是天宝八年冬，端州东溪灵卵石。

我语二客此不然，天宝称载不称年。刺史为守州为郡，此独云尔奚所传。

两君卢胡为绝倒，嗟尔于人几为宝。万事售伪必眩真，此固区区无足道。
水龙吟 题蕙愔鼓山灵源洞《戴笠听泉图》
何振岱（清代）

千林拥绿黏天，何来倩影空濛里。轻飘笠带，初停屧响，但闻流水。

万玉争鸣，孤襟闲映，幽清无比。更溅寒霏雨，沉阴吹暝，看难辨，岩颠字。

可是灵娥游戏。泻银潢、仙槎斜舣。龙吟鸟语，烟开潭静，石苍苔紫。

忽地香过，花宫钟定，秋生松际。恁徘徊待拾，颓云一绺，归添青髻。
木芙蓉
李春伯（宋代）

甚疑牡丹丛，但病皮骨老。不宜入水看，只可隔水眺。
游登高山
黄麟（唐代）

上至登高眼界宽，密陀僧舍富琅玕。
天雄峻塔凌穹漠，泽泻巍阶铁护栏。
虎脑已回仙枕梦，鸡头甯愧国香兰。
登岂止黄花日字，川练常随夜月寒。
泊洞庭
虚中（唐代）

槐柳未知秋，依依馆驿头。客心俱念远，时雨自相留。

浪没货鱼市，帆高卖酒楼。夜来思展转，故里在南州。
竹
陈元晋（宋代）

吾敬王子猷，傲俗独爱竹。行止必与俱，情义均骨肉。

云龙求友心，上下亦相逐。彼哉绝彝伦，乃戒桑下宿。
书柯丹丘墨竹并古木幽篁 其一
王恭（明代）

凤箫吹断夜初澄，云叶离披玉露凝。绝胜洞庭凉月曙，数声瑶瑟度零陵。
续感兴二十五首 其二十一
方一夔（宋代）

匣空龙得偶，厨封画通神。可怜种瓜客，犹自标故秦。

当时祖龙死，逐鹿灞水春。早飞将军檄，晚分丞相茵。

抵死心不閒，不顾刍狗陈。陶朱去越后，未肯休此身。

犹闻载窈窕，千金散贱贫。何如白云叟，自与青山邻。

十年一易世，眉目辄少嚬。悠悠华山里，甘作骑驴人。
巧石
顾璘（明代）

三茆奠神皋，灵槩萃兹谷。怪石非一状，蛟虎争起伏。

苔花烂如绣，藤根走相束。残醉吾未醒，曲肱枕云宿。
得雨复用闻水车韵 其一
王十朋（宋代）

蜕骨木龙忧不雨，更唤两牛眠下土。水从地底飞上田，不减在天行雨苦。

庭中忽见天雨花，白衣真人游郡衙。但愿为霖莫为潦，免使泥陷羸牛车。
高宗皇帝挽词 其五
洪刍（宋代）

祸转妖氛灭，天催五鼎烹。只知江饮马，岂料观封鲸。

士感亲征诏，神扶义战兵。干戈俄载戢，遗恨不收京。
南溪泛舟遇雨客有怀江南者共赋中字
欧大任（明代）

城西陂上晚溟濛，越客扁舟望不穷。渭水云沉波色里，长杨秋在雨声中。

乍飞鹤子翻池白，欲尽荷花坠露红。多少燕姬愁翠黛，共将离思寄江枫。
奉和送金城公主适西蕃应制
徐坚（唐代）

星汉下天孙，车服降殊蕃。匣中词易切，马上曲虚繁。

关塞移朱帐，风尘暗锦轩。箫声去日远，万里望河源。
送赵季文
屠性（元代）

湖州此去百馀里，公子之官是胜游。细雨澹藏城外寺，垂杨齐拂水边楼。

妙年未厌官曹剧，大府仍闻礼数优。日日高堂具甘旨，白鱼须寄霅溪头。
次韵耒阳邹明府庸
刘挚（宋代）

梦比光阴一鸟过，四年江渚负长哦。逢君旧眼青犹在，惊我寒须白已多。

言偃政声方浃洽，茂陵归思独蹉跎。何时又见挥吟笔，快若轻丸下峻坡。
送顾景蕃暂还浙西
张扩（宋代）

墙头飞花如雪委，墙根老柳丝垂地。春政浓时君不留，山路晓风鸣马箠。

涛江入眼浪千尺，想见吴侬问行李。田园久荒漫检校，亲旧相逢半悲喜。

行朝诸公访人材，故人新赐尚书履。袖中有策可则陈，君亦因行聊尔耳。
怀东嘉先生因诵老坡今谁主文字公合把旌旄作十小诗奉寄 其七
喻良能（宋代）

直道盖中朝，雄名横六合。吾道其非邪，胡为未舟楫。
王家亭池
李石（宋代）

涪川胜处城之西，万松直上王家池。
池心有亭无四壁，五月菡萏生沦漪。
向来城中望山上，但见一抹深黛眉。
却从山中望诸处，云雾平野光参差。
飞鸿群往山数点，阵马万匹江东驰。
眼前景物费酬答，中有隐几无言师。
题诗他日要人识，君家有叔良不痴。
丹凤吟
杨泽民（宋代）

荏苒秋光虚度，玩月池台，登高楼阁。风传霜信，遍送晓寒侵幕。楼凉细雨，洒窗飘户，漏永更长，枕单衾薄。梦里惊鸿唤起，坐对寒缸，犹听晨漏残角。

先自宿酲似病，共愁造合滋味恶。虽有丁宁语，怕旁人多口，还类金铄。如斯情绪，戚戚怎禁牢落。纵欲凭江鱼寄往，漫霜毫频握，几时得见，诸事都记著。
挽庄惠皇太后词 其二
胡宿（宋代）

晓引禁城西，凝笳怨不归。月消三让魄，劫尽六铢衣。

巩树寒无色，嵩云惨欲霏。濯龙门外路，车马更依依。
刘信叔
周必大（宋代）

今代诗书帅，收功百战馀。人谁不开府，公独带除书。

死后家无甔，生前客有车。轻财并待士，此意果何如。
洞仙歌 善权洞
陈维崧（清代）

天风忽下，劈破青红茧。夸父愚公费裁剪。看千螺倒矗，万笏斜公，铺碧藓，一屋闲云自键。

玲珑光上下，一串银房，偏借虚空累层甗。洞底洞还生，下有泉鸣，声声乱、云中鸡犬。

只石怕春寒悄无人，却走入墙阴，化成雷篆。
阿字破袋中见澹归书有行不得哥哥语戏成
释函可（明代）

曾于天外寄空音，忽听连啼烟水深。碛雪果然行不得，瓶窑辜负十年心。
过族祖姑寿阳君主墓
硕篽（明代）

高阜城西墓，荒凉卧石麟。
青山犹似黛，金粉自成尘。
花落梅妆在，莺啼竹泪新。
向来萧馆月，不照夜台人。
送郭道士之江州
张弋（宋代）

尽看山南景，忽思山北游。
屐过云亦动，琴罢月空流。
世上无非热，林间一似秋。
虽然乍相识，别去也能愁。
偈颂七十六首 其十三
释子益（宋代）

四九三十六，夜眠如露宿。银海眩生花，玉楼寒起粟。

翻笑二祖立雪谩齐腰，活埋一片无瑕玉。
郭纶
苏辙（宋代）

郭纶本蕃种，骑斗雄西戎。
流落初无罪，因循遂龙钟。
嘉州已经岁，见我涕无穷。
自言将家子，少小学弯弓。
长遇西鄙乱，走马救边烽。
手挑丈八矛，所往如投空。
平生事苦战，数与大寇逢。
昔在定川寨，贼来如群蜂。
万骑拥酋帅，自谓白相公。
挥兵取其元，模糊腥血红。
战胜士气振，赴敌如旋风。
蚩蚩毡裘将，不信勇且忠。
遥语相劝诱，一矢摧厥胸。
短兵接死地，日落沙尘蒙。
驰归不敢息，马口衔折锋。
谁知八尺驱，脱命万死中。
忽闻南蛮叛，羽檄行匆匆。
将兵赴危难，瘴雾不辞冲。
行经贺州城，寂寞无人踪。
攀堞莽不见，入据为筑墉。
一旦贼兵下，百计烧且攻。
三日不能陷，救至遂得通。
崎岖有成绩，元帅多异同。
有功不见赏，憔悴落巴賨。
已矣谁复信，言之气恟々。
予不识郭纶，闻此为敛容。
一夫何足言，窃恐悲群雄。
此非介子推，安肯不计功。
郭纶未尝败，用之可前锋。
九江朱长卿
林希逸（宋代）

精神满腹气英英，早岁宜登要路津。名是平原门下客，字同先汉蜀中人。

已趋文石班犹浅，虽拥油幢志未伸。壮士不留强虏在，交游相吊泪沾巾。
长淮有感
曾几（宋代）

目送长淮去不回，登临万感集层台。
波间定有隋渠水，曾向大梁城下来。
少年游 邓悦万席上有赠
徐燮（清代）

黄昏月色照閒庭。罗袂夜凉轻。烛剪金荷，香焚银鸭，促坐共调笙。

尊前有个人如玉，一笑自倾城。两颊红舒，双眉绿淡，做尽许多情。
送曹生归临江别墅
胡宿（宋代）

气入商中劲，人思渎上劳。沧江萦故国，凉月伴归舠。

丽赋凭乌有，清篇托畔牢。竹林温绪业，天彀伫时髦。
寒夜溪行舟中作
独孤及（唐代）

日沈诸山昏，寂历群动宿。孤舟独不系，风水夜相逐。

云归恒星独，霜下天地肃。月轮大如盘，金波入空谷。

魏阙万里道，羁念千虑束。倦飞思故巢，敢望桐与竹。

沈吟登楼赋，中夜起三复。忧来无良方，归候春酒熟。
送周寺丞畋知洛南
司马光（宋代）

太华指商于，中间百里馀。稍行山驿远，渐与世尘疏。

楚塞参差接，秦民错杂居。惜哉非綮肯，不足试投虚。
题欧阳承旨所书扇面
郑潜（明代）

玉堂学士笔如椽，纨扇新题到海边。记得凤池春宴罢，紫毫香露洒银笺。
送施寺丞筠州
韩淲（宋代）

江西道院少回旋，蚤晚依然省部迁。教子既同分竹虎，传家元部冠金蝉。

向来朝阙看飞佩，此去名藩好著鞭。八百洞开应一笑，游閒更与问黄仙。
行武陟田中
晃冲之（宋代）

惯习儿童喜，从容父老懽。
桔槔看俯仰，稼穑愧艰难。
荷叶生池岸，蒲萄落井干。
求田如得此，当为驻征鞍。
同袁通判游越中三首·鸿禧观
陈著（宋代）

停舟过桥去，两岸绿垂杨。
绕屋水为界，入门花满廊。
如今为道观，闻昔是书堂。
此意与谁说，春风湖渺茫。
小舟晚兴四首
杨万里（宋代）

一船在後忽搀前，前後篙师各粲然。
山入春来肥更秀，向人依旧耸寒肩。
六丑 孙坦夫招饮女史澹容家分赋
陈维崧（清代）

转瓣莲巷左，见梵字、粉红墙角。恰直个侬，晓妆匀面药。

花冠喔喔。正蝉窗象格，西风轻飐，有碧桐花落。亵纨秀鬋工调谑。

人是双文，艺精六博，种种玉纤花弱。喜宿酲微析，春心犹恶。

酒狂如昨。但人生行乐。此际秋娘，最怜轻薄。樽前况有韩嫣，碧云天偷擪，鸾箫低学。

更主是、多才孙绰。平康巷、膝席分曹，满座雄谈马槊。

嘱金吾、莫收更钥。别来时、斜倚朱阑口，偶然思著。
好事近·梦中作
秦观（宋代）

春路雨添花，花动一山春色。行到小溪深处，有黄鹂千百。
飞到当面化龙蛇，夭矫转空碧。醉卧古藤阴下，了不知南北。 (化龙蛇 一作：舞龙蛇)
宋铙歌鼓吹曲十二首 其九 王师伐江南江南主李煜䧏时彗出柳历舆儿为彗出柳第九
宋濂（明代）

维彗出柳，六合布新。矧此弹丸，何敢不臣。彫弓宛转，铁骑参潭。

天堑未度，已无江堧。帝诏将臣，俟其来宾。慎毋疾击，以病吾民。

长蛇成围，不异祥麟。孱王既䧏，市无惊尘。大宣皇化，覃于至仁。
书武阳驿
汪应轸（明代）

小驿春深屋半斜，东风开到刺桐花。
夜来有梦难分别，半是长安半是家。
恭拟太祖高皇帝孝慈高皇后上册乐章 其三 亚献
陆深（明代）

载酌载献，惟圣顾歆。庭陈万舞，乐备八音。端冕有恪，以表予一。

心灵风习，习祗拜钦。钦大礼斯，举有壬有。
闻子规
白玉蟾（宋代）

二十年前怯杜鹃，枕边时把泪珠弹。
如今老眼应无泪，一任声声到月残。
曾宏父将往霅川见内相叶公以诗为别次其韵以自见 其六
沈与求（宋代）

扬舲送子下苕霅，系缆沙头多柳株。十载风埃老行客，不知鸥鸟记人无。
锡老弟山居
蒲寿宬（宋代）

君住南山我北山，隔溪斜照见炊烟。
相寻懒趁溪边路，村酒时沽上钓船。
送懿上人持钵潜川
王之道（宋代）

坐觉青山忽上心，着鞭来欲故人寻。
万松未放孤云过，一饭共听幽鸟鸣。
莫厌崎岖穷野径，须怜料峭结春阴。
潜川耆旧如相问，千晨长同月一襟。
寄永兴吴龙图给事
文同（宋代）

见山楼迥倚晴虚，看展终南百幅图。
闻说二林尤胜绝，想公高兴在香炉。
壬子元日
方楘如（清代）

炉烧榾柮榜桃符，奈有穷愁岁不除。坐守庚申怜影只，重来甲子当生初。

瓮余骨醉轮囷蟹，盘荐鳞鲜泼剌鱼。随例一杯婪尾酒，案头抛卷读残书。
舟行即事二首 其二
程俱（宋代）

归帆日日驾春风，夹岸花迎笑脸红。更谢幽禽巧言语，劝人归隐翠微中。
忆秦娥 听杜鹃
张娴倩（明代）

春去矣。蘼芜绿遍苔痕紫。苔痕紫。暗叶啼风，老红泣雨。

燕解人愁已不语。杜鹃犹在寒烟里。寒烟里。道不如归，何时归去。
初过白沟北望燕山
苏颂（宋代）

青山如壁地如盘，千里耕桑一望宽。
虞帝肇州疆域广，汉家封望册书完。
因循天宝兴戎易，痛惜雍熙出将难。
今日圣朝恢远略，偃兵为义一隅安。
送汪扶晨奉吴山大师灵龛返葬黄山 其四
屈大均（明代）

千秋知己是湘累，一读离骚泪便垂。禅寂未销亡国恨，愁心尝被朔风吹。
舟中怀古一首
苏籀（宋代）

耀德先王不耀兵，汪洋施泽在生灵。
孰违天戒并民欲，不爱邦家嗜虏庭。
作俑乱生诚有自，覆车势合亦难停。
山河异境伤王导，云海高翔羡管宁。
愿以丝毫裨汉室，岂无弓矢毙胡星。
愚翁事业空遗臭，经义分明战血腥。
寄龚应身使君
佘翔（明代）

东风东望忆黄华，太守风流似永嘉。词赋建安称作者，循良渤永旧名家。

喜看夹水双龙近，愁见长空一雁斜。若问狂夫寥廓兴，一丘犹未卧烟霞。
福州长溪乐山王居士遣儿惟惺投师薙发写师顶
释普济（宋代）

闻名不如见面，见面不如闻名。
两重虚假，一对眼晴，
不近人情两，是句也划，
非句也划。一味拍盲时，
逼犬透墙，证龟成鳖。
如斯杜撰，岂堪人师。
谁知千里同风句，却有乐山居士知。
和刘后村梅花百咏
方蒙仲（宋代）

此花清绝畏人知，间许吟人咽入脾。
咽去居然佳句少，谁云臭腐可神奇。
政和鹿鸣宴五首
佚名（隋代）

思乐泮水，承流辟雍。
思皇多士，贲然来从。
雝雝济济，四方攸同。
登于天府，维王是崇。
紫微花
岳珂（宋代）

凡卉同资造化工，紫微元不待东风。
明霞绚烂琼为蕊，晓日离东绮作丛。
尘境断无青琐隔，仙姿元与亦城通。
最怜耐久堪承露，谁道花无百日红。
满江红 先子遗容为蠹虫所蚀，重装后，幸无恙，喜而赋此
沈昌眉（清代）

蝌蚪文章，写不尽、生前奇杰。剩身后、画图一幅，永留遗迹。

不道蠹鱼能蚀字，也同蝼蚁来钻穴。问天公、底事出么魔，为人贼。

天地德，包潜蛰。神仙梦，飞胡蝶。想胸中云气，千年犹活。

匠手好将狐腋聚，臣心待补龙衣阙。勖儿孙、努力继先人，大成集。
同白岩游苍岩二首 其一
刘麟（明代）

直穷幽胜几人来，两壁齐云绣若堆。丹垩横空飞阁起，螭龙擎日梵宫回。

僧栖石罅头颅易，花散珠林眼界开。方外闲居为第一，扫烟时卧说经台。
奉圣旨赋牡丹花
寇准（宋代）

栽培终得近天家，独有芳名出众花。
香递暖风飘御座，叶笼轻霭襯明霞。
纵吟宜把红牋襞，留赏惟张翠幄遮。
深觉侍臣千载幸，许随仙仗看秾华。
喜弟辈堂前庆寿有怀兄双莲宦饶郡不至
区元晋（明代）

容膝斋前伴寝兴，芳辰殊觉好怀生。行吟花下埙篪和，照影溪头水月清。

南极星临同戏綵，麻姑晡熟亦分馨。因君兼忆饶阳雁，岁晚不来空寄声。
老子度关图
郑思肖（宋代）

紫气东来压万山，老聃吐舌笑开颜。青牛车外天风阔，摇动当年函谷关。
送灵耀之姑苏
释斯植（宋代）

一身唯在道，清苦独知君。
世路终成别，山光不共分。
晚天寒欲雨，春树夜生云。
此去他乡寺，猿声各自闻。
次韵伯尹赠奇童二绝句 其一
周紫芝（宋代）

它人有子但豚犬，是家此郎真芝兰。异时笔底问珠玉，已在只今眉宇间。
寄题咸清精舍清晖堂
朱熹（宋代）

山川佳丽地，结宇娱朝昏。朝昏有奇变，超忽难具论。

千岚蔽夕阴，百嶂明晨暾。穹林擢遥景，回涧荡秋氛。

览极惭未周，穷深遂忘喧。欲将身世遗，况托玄虚门。

境空乘化往，理妙触目存。珍重忘言子，高唱绝尘纷。
三月二十五日过上洋十六保徐居士柯庄二首 其二
成廷圭（元代）

趁潮深入港，风急水西流。沙润轻沾屐，桥低欲碍舟。

孤花馀晚艳，芳草乱春愁。沙鸟应相笑，衰年尚远游。
和虞退夫见贻生日诗韵
魏了翁（宋代）

九十九峰江上山，乾坤尔阔我中间。
此心顿著秋豪愧，久矣颜衰鬓发斑。
万空歌
悟空（明代）

天也空，地也空，人生渺渺在其中。
日也空，月也空，东升西落为谁功？金也空，银也空，死后何曾在手中！妻也空，子也空，黄泉路上不相逢！权也空，名也空，转眼荒郊土一封！
云冈寺
蔡珽（清代）

层楼突兀仰神工，翠岭岧峣出半空。绕座人瞻岩际佛，背山铃语殿前风。

秋滩雨歇寒声急，远岸僧归落照红。独自跏趺幽意惬，好将诗句付奚童。
文宣王及其弟子赞
宋高宗（宋代）

至圣立教，子祺安雅。
擅誉鲁邦，启祚钜野。
炜矣风猷，时哉用舍。
出伦离类，后学是假。
闺情集古 其四
黎瑜娘（明代）

暑往寒来春复秋，故人别后阻仙舟。世间美事难双得，自古英雄不到头。

豆蔻难消心上恨，丁香空结雨中愁。欲知此后相思处，海色西风十二楼。
因游育王亭寄收主郎给事
释重顯（宋代）

冷翠千万峰，当轩列如黛。
蒲团及禅板，永日澹相对。
彤云曾无机，烧松亦成盖。
远谢幽隐情，难与台星会。
五月一日作
陆游（宋代）

处处稻分秧，家家麦上场。
敢悲身老大，独幸岁丰穰。
酪美朱樱熟，菰青角黍香。
翛然一竹几，饱受北窗凉。
奉酬刘侍郎
顾况（唐代）

几回新秋影，璧满蟾又缺。镜破似倾台，轮斜同覆辙。

虽分上林桂，还照沧洲雪。暂伴憔悴人，归华耿不灭。
引流联句
赵抃（宋代）

别派从江垠，邀流入农畎。淙淙来源深，㶁㶁度沟浅。

园穿萧艾芟，堑断荆綦剪。疏功浃长长，溉利和步远。

田观疑泽潴，坎听类瓴建。北溟归凿池，幽岳漾装巘。

泻埤纹湍驶，回湾波细转。过窦石眼窥，经虚土口吮。

浮行值落叶，浸长逢生藓。孤鹤眼怪觇，纤鱼鬣跳展。

中沈无秽淤，底净有纹■。映苇色莫分，喧琴韵难辨。

增霖人闹蛙，涵月夜惊犬。

侵篁鞭起萌，逼水低垂菌。怜黄浇菊篱，惜紫沃兰畹。

吏咨窑甓甃，童戏芒车卷。灌携令手劳，漱掬致腰俛。

庭秋临加凉，轩夏尚消烜。我矜近济能，僮贺遥汲免。

贮戺埋巨甔，归厨架修笕。供掏饭盎粮，给澳羹鼎脔。

调药修臼饵，煎茶试罗荈。

坐客频泛觞，蹲儿屡洗砚。聆寒心脱烦，挹冷酒除湎。

壅挑筇步随，静看髭吟撚。高怀造文摅，清兴团诗遣。

瑰章非俗成，怪句自幽选。涌词波翻瀛，绵意绪抽茧。

书丹字隶行，款碣石磨琬。题为引流篇，记耳非自衒。
句
晏殊（宋代）

遥想江南此时节，小梅黄熟子规啼。
永遇乐（春暮有怀）
刘仙伦
（宋代）

青幄蔽林，白毡铺径，红雨迷楚。画阁关愁，风帘卷恨，尽日萦情绪。阳台云去，文园人病，寂寞翠尊雕俎。惜韶容、匆匆易失，芳丛对眼如雾。

巾欹润里，衣宽凉渗，又觉渐回骄暑。解箨吹香，遗丸荐脆，小芰浮鸳浦。画栏如旧，依稀犹记，伫立一钩莲步。黯销魂，那堪又听，杜鹃更苦。
早起二首
张耒（宋代）

风鸣槁叶未辞枝，雨湿疏梅欲弄姿。
地下一阳应蹀躞，世间浑未有人知。
戏寄清虚先生
薛季宣（宋代）

鼾睡懒醒先处士，回光坐照老宾州。西来大笑朝天子，一宿不为桑下留。
和谢公定河朔漫成八首
黄庭坚（宋代）

急雨长风溢两河，欣然河伯顺风歌。
行观东海方存少，不以黄流更自多。
游泰山灵岩寺
滕涉（宋代）

山半旧招提，扪萝蹑石梯。
佳名标四绝，胜境出三齐。
殿古烟霞窟，庭深桧柏蹊。
岳灵分地界，云险接天倪。
香篆清风褭，松廊翠巘低。
飞尘无路入，幽鸟隔岩啼。
破梦泉声急，飘凉竹韵凄。
微阳生顶上，残月落峰西。
暂到犹尘慮，长居信觉迷。
致君功业就，向此卜幽栖。
邹平张公子万斛园上小集各赋一物得桔槔
顾炎武（明代）

凿木前人制，收泉易卦称。天机无害道，人巧合成能。

壤脉涓涓出，川流搰搰升。入晴常作雨，当暑欲生冰。

菜甲青敷地，花容赤绕塍。弥令幽兴剧，顿使化工增。

坐爱平畦广，行怜曲水澄。灌园今莫笑，此地近于陵。
送同幕刘正父召试
施枢（宋代）

合是冰壶寘露寒，果然笔札对金銮。虽云经世谈何易，谩道忧金事转难。

正气必能回坏證，中流当与障狂澜。熟知议论平如砥，且把清规作样看。
弥牟镇孔明八阵图
王刚中（宋代）

我稽八阵图，规模载方册。
曷来镇西蜀，夔门观叠石。
赋诗有数字，字字究来历。
进涉汉州西，弥矣镇之北。
平原列堆阜，滩石同一式。
细思作者意，孔明有深策。
高岸或为谷，滩石存遗迹。
江海变桑田，平源犹可觅。
故今两处存，千载必一得。
再歌遂成篇，当有智者识。
玉楼春 其七
晏殊（宋代）

杏梁归燕双回首。黄蜀葵花开应候。画堂元是降生辰，玉盏更斟长命酒。
炉中百和添香兽。帘外青蛾回舞袖。此时红粉感恩人，拜向月宫千岁寿。
塞下曲二首
令狐楚（唐代）

雪满衣裳冰满须，晓随飞将伐单于。

平生意气今何在，把得家书泪似珠。

边草萧条塞雁飞，征人南望泪沾衣。

黄尘满面长须战，白发生头未得归。
艳歌何尝行
李攀龙（明代）

何尝快独平生。但当被华縠，猎长缨。起家为二千石，四十以专城。

兄弟纵横要路，车马络绎，往来公卿显者行。但当在高堂，置酒快独，呼我所欢。

五陵少年，任侠知名。主人称寿，以乐上宾。揽持绮丽，杂坐弹筝。

触抵安足诤，岁月忽如流。愿言重自爱，吾夙昔与君共绸缪。

朝亦复苦愁，暮亦复苦愁。辟彼东逝之川，汎汎不系之舟。

浮云转薄心悠悠，有似客游难久留。
龙凤洲 其三
陆深（明代）

旌门亦是圣朝恩，孤远何由达至尊。钱可通神勿复言，留田教子还教孙。
暑雨後散策
杨万里（宋代）

溪南稻紫似溪北，雨後山青非雨前。
芒屦泥深凉不浅，今年六月个般天。
凤
李峤（唐代）

有鸟居丹穴，其名曰凤凰。九苞应灵瑞，五色成文章。

屡向秦楼侧，频过洛水阳。鸣岐今日见，阿閤伫来翔。
过房公湖临发广文载酒登南楼听隐士陈希逸弹琴读雁湖先生诗及悦斋先生赋
程公许（宋代）

湖荡匝城府，堤柳一径通。森戟昼漏永，阒如墟野中。

掣铃三日留，郁郁殊寡悰。登埤展遐眺，荡我磊磈胸。

沟畦磨衲丽，烟芜图采工。广文一尊酒，邂逅清赏同。

慨昔石林老，小驻双旌红。燕坐凫鹜退，行散龟鹤从。

得句陵子美，高世犹房公。想此据胡床，长啸延清风。

想此蹑珠履，和月吸酒钟。想此援采毫，醉题揖遥峰。

想此披绮裘，凭高目征鸿。逸驾渺难追，风光为谁容。

空馀翰墨香，披拂葭苇丛。翠琰子由赋，正声响笙镛。

千年古徐州，绮疏贯晴虹。过眼不再读，恨我性识蒙。

乔木噪晚鸦，低回马首东。绿绮有馀韵，因之讯仙翁。
古钗叹
张籍（唐代）

古钗堕井无颜色，百尺泥中今复得。凤凰宛转有古仪，

欲为首饰不称时。女伴传看不知主，罗袖拂拭生光辉。

兰膏已尽股半折，雕文刻样无年月。虽离井底入匣中，

不用还与坠时同。
和吴允兆秋草诗十二首 其十
邓云霄（明代）

岁岁他乡滞客星，秋深野蔓匝虚庭。悲风卷箨征衣薄，寒雨鸣虚旅梦醒。

秀色正宜迷晓蝶，枯茎何意化流萤。物华代谢光阴速，帘外蛩声不忍听。
奉和虢州刘给事使君
韩愈（唐代）

乍似上青冥，初疑蹑菡萏。自无飞仙骨，欲度何由敢。
紫溪庄舍读癸丑壁间旧题转眼忽十八年同游十
刘学箕（宋代）

旧题墨妙，龙蛇户牖。
步骤欧虞，模倣颜柳。
醉裹百篇，冥搜九有。
天胡夺我，张仲孝友。
瑞鹤仙（劝酒）
史浩（宋代）

瑞烟笼绣幕。正玳席欢燕，觥筹交错。高情动寥廓。恣清谈雄辩，交玑频落。锵锵妙乐。且赢取、升平快乐。又何辞、醉玉颓山，是处有人扶著。

追念抟风微利，画饼浮名，久成离索。输忠素约。没材具，漫担阁。怅良辰美景，花前月下，空把欢游蹉却。到如今、对酒当歌，怎休领略。
书怀绝句
陆游（宋代）

未驾青鸾返帝乡，三江七潭路茫茫。
看山看水无程数，渔艇为家芡作粮。
晚晴欲适西村不果
黎廷瑞（宋代）

雨歇无馀春，草木忽而长。东风吹旷野，千里绿莽莽。

夕阳澹微明，命策赴幽赏。徘徊石上坐，郁郁念畴曩。

子规叫重云，意散不复往。
箄洲
严可均（清代）

扁舟尽日对清虚，行过箄洲画不如。江水西流月东出，照人残梦落嘉鱼。
次韵梅花四首
陈棣（宋代）

镂玉凝酥若未匀，南枝仿佛露天真。
横陈月下无双影，占断人间第一春。
屈子浪吟兰畹佩，韩公羞卜杏花隣。
广平见谓心如铁，翻学高唐草赋人。
钗头凤 读蘧庵先生词用原韵
陈维崧（清代）

啄月手，谈天口。胸中云梦吞须九。宁游戏，非文字。

问他作者，几人曾会。未。未。未。

情丝镂，啼珠溜。断肠怕学屯田柳。羞溱洧，翻清徵。

笛吹江阁，帆骑峡水。似。似。似。
次溪园纪实韵
刘学箕（宋代）

随地安身乐有涯，万钟于我我何加。左蛮右触真成幻，浮利虚何总是花。

草茁玉英新药笼，火添金鼎旧丹芽。异时相见无惊讶，漆点双瞳脸莹霞。
句 其二十一
徐俯（宋代）

湖风渡彭蠡，山月宿吴城。
勿言鲁酒薄为史端叔作也端叔同寮於越未终更
喻良能（宋代）

同寮虽云多，交友未易结。
臭味一小异，肝胆便楚越。
君侯宰相子，风度何翩翩。
四偕计吏贡，春铨复襃然。
一见盖为倾，相逢岂在早。
白发与红颜，论交非草草。
君才若杞梓，真能世其家。
顾我如驽骀，只堪服盐车。
心情过中年，何翅数日恶。
径须酹一樽，勿言鲁酒薄。
即席次潘茂洪韵
张镃（宋代）

我恨填胸三斗尘，略无警句可留春。
烟云空外吹成鹤，梅杏枝头长就人。
但解时中心独废，自然随处乐常新。
诸公要识居园法，第一先教懒是真。
法驾导引（寿城山，用寿胡潭东韵）
刘辰翁（宋代）

臣尚少，臣尚少，少似此翁些。点半点斑今似雪，飞来飞去自如半。醉眼看红霞。

人间事，人间事，倒杖拄颐斜。冷冷清清冰下水，吞吞忍忍饭中砂。选到老人家。
次韵王编修二首
陈造（宋代）

老誓捐书断苦吟，君苗笔砚戴逵琴。
因君又试推敲手，揆我终逵缴绎音。
漫作蠹鱼餐朽策，倏听鹎鵊语中林。
肉台盘客曾丁字，碧酒留宾听浅深。
出塞行五首 其四
方一夔（宋代）

主公再度辽，油幢坐中坚。怜我鸣吠竖，出入后狨鞯。

一朝霍家败，主公忝姻联。富贵既相关，受祸其固然。

我时护属国，脱命来居延。蹉跎偶不死，彷佛三百年。

此来复何幸，皓首朝中天。昔日霍家事，历历在眼前。

偶行平阳里，细草空芊绵。与卿等辈耳，岁暮愁红蔫。
无弦琴
林希逸（宋代）

道外元无器，聊横膝上琴。本非弦可弄，自觉趣尤深。

早向声前弦，何劳指下寻。昭文元不鼓，钟子谩知音。

赜矣钟名哑，伤哉磬有心。退之如解此，十操不应吟。
滑石泉
邹浩（宋代）

马头今日度严关，十九年前去复还。惟有流泉声似旧，凭栏重听响潺潺。
淡白
贾似道（宋代）

白头白项翅铺银，入手观来却似冰。
此虫异众称奇白，总无颜色是将军。
热河三十六景诗 其三 无暑清凉
玄烨（清代）

畏景先愁永昼长，晚年好静益徬徨。三庚退暑清风至，九夏迎凉称物芳。

意惜始终宵旰志，踟蹰自问济时方。谷神不守还崇政，暂养回心山水庄。
过萧尚书故居见李花，感而成咏
刘长卿（唐代）

手植已芳菲，心伤故径微。往年啼鸟至，今日主人非。

满地谁当扫，随风岂复归。空怜旧阴在，门客共沾衣。
寄怀默丘诸兄弟
陈吾德（明代）

归耕十二载，偃仰谢人徒。种秫足春酝，兄弟时献酬。

念此桑榆欢，误随尘网收。悬旌入于越，洒泪别沧洲。

昔为云中雁，飞鸣自相求。今为完山鸟，翻飞各异洲。

不惜行者苦，常怀居者忧。新坪罔露多，古洞岚烟浮。

狐兔傍人走，豺虎尝昼游。保身在明哲，力穑乃有秋。

尚慎眠与食，庶以慰离愁。
癸卯应朝北上晴泊清口
徐献忠（明代）

野泊斜阳近，江村乱水明。
帆樯千客语，凫雁一群轻。
冻啮寒沙浅，风离古烧平。
昔年淮上月，犹自照韩城。
乙卯季冬见白发效乐天体三首 其二 问白发
吴俨（明代）

晓来对雪常梳发，镜里何缘得上头。岂为作诗真太苦，或因谋国有深忧。

官叨七品谁言贵，年过三旬未识愁。莫是家庭元有种，人言今日可凭不。
寄怀屈翁山客雁门 其二
梁佩兰（清代）

乘螭游不周，垠堮骋八荒。在昔为灵均，君也今颉颃。

入秦纪山川，葱郁怀帝王。想见登太华，天风吹衣裳。

三峰坠黄河，日月背后行。瞻礼白帝宫，赋诗一百章。

英声流琴笙，古色当琥璜。引手接天河，众星随低昂。

遥望赫运台，云气如牛羊。矫首至再三，枉矢飞天狼。

感慨亦何为，宇宙原秕糠。
雨作妨登山 其二
刘过（宋代）

暑风快处岸乌巾，去去扁舟远帝城。过眼溪山含雾重，多情草木逗烟轻。

琴书正要疏人事，禽鸟跫然听履声。莫恨漏天霖雨恶，鸡窗好好笔为耕。
晏元献公挽辞三首
欧阳修（宋代）

四镇名藩忽十春，归来白首两朝臣。
上心方喜亲耆德，物论犹期秉国钧。
退食图书盈一室，开樽谈笑列嘉宾。
昔人风采今人少，恸哭何由赎以身。
久拟重阳一登龙山以荒榛峭壁无容足之地欲访
吴芾（宋代）

当年宋武筑凌歊，人去台空气尚豪。
欲吊兴亡无处问，且凭茱菊荐芳醪。
梅花疑是君
林希逸（宋代）

欲访春消息，寒花昨夜开。思君如在眼，使我亦疑梅。

蕊冷于人意，窗开露粉腮。欲同渠索笑，还似子归来。

兰室因香讶，冰肌助我猜。一枝聊寄与，何日共持杯。
赠高子勉四首 其二
黄庭坚（宋代）

张侯海内长句，晁子庙中雅歌。高郎少加笔力，我知三杰同科。
张公洞
陆师道（明代）

女娲补天馀碨垒，积之厚地藏精灵。
五色久甗真宰怒，地莫敢爱开雷霆。
光通覆盂彻深杳，窦启宝椟窥晶荧。
入门下视气莫测，但见岛屿浮沧溟。
既登香台景始合，恍若象纬罗天庭。
仰看悬乳诡万状，金膏水碧琅玕青。
云垂霞起各璀璨，珊瑚玉树何亭亭。
四垂峭壁下空洞，曲房便室盘珑玲。
中间万石俨离立，高下向背殊其形。
有如灵山散花会，五百大众来传经。
又如天吴斗海若，四目九首纷狰狞。
嵯峨上矗涌宝刹，迤靡旁转舒连屏。
巍冠正弁侍天阙，芙蓉菡萏排寒汀。
远看绀绿似涂垩，细视刻镂疑模型。
固应造化幻狡狯，自是元气初泓渟。
更闻石状在深黑，仙田丹灶居沈冥。
乃知仙客炼五石，故遣神功开六丁。
采时灵液尚流地，至今馀乳能延龄。
褰衣即欲进危磴，弱足犹阻探幽扃。
划然长啸且归去，他年来草新宫铭。
读书堂五首
叶子强（宋代）

小山后丛桂，主池前止水。
冷然堂中人，枯槁只中尔。
平生不止酒，来此真止矣。
今辰忽开尊，叵料真未止。
瓶罍本非二，无罄亦无耻。
卷尊佩君言，慕之戴星起。
伏夜苦暑神游四景意可清凉 其四 晓径竹露
郭之奇（明代）

别君如昨露几团，垂珠不下俟君看。不惜翠筠含苦思，所悲霜节自凉寒。

山中桂树虫几食，荒园失伴枉相忆。眼外驰驹日就无，君如此意归宜亟。
把酒
宋祁（宋代）

歌管嘈嘈月露前，且将身世付酡然。
谩夸鼷鼠机头箭，不识醯鷄瓮外天。
青史有人讥巧宦，黄金无术治流年。
君看醉趣兼醒趣，始觉灵均更可怜。
寓寺馆寄怀谢钟吉
傅敏功（明代）

忆自南归岁两徂，避喧时复问浮屠。春深岩岫云常湿，病卧柴门客渐无。

笛里梅花虚倚听，愁中竹叶且酣呼。怀人千里琪坛夜，梦断湖山片月孤。
雨霁独夜
张嵲（宋代）

繁星凝夜气，黑月惟西山。
一室空林迥，逾知天地宽。
叶乾风有韵，石乱水多湍。
独坐澄诸念，忧来信有端。
留别小庆
李彭（宋代）

风催万壑雨归去，云闭连峰不放晴。门外从教春水阔，杖藜准拟听江声。
赋得爱月夜眠迟
窦氏（清代）

银蟾喜对宵如昼，夜凉寂静三更后。素魄将移花影斜，清光已射窗纱透。

斗转银河碧汉流，牡丹带露弄轻柔。薰炉香烬浑忘寐，倚遍栏杆几曲楼。
宁守杜君过扬来询里社近状 其二
全祖望（清代）

到今无恙者，犹喜有山川。梵宇矜三佛，仙经重九天。

过云仍冉冉，飞瀑故溅溅。乐事输猿隺，居然太古年。
不寐二首
陈造（宋代）

改遍年来所著书，依然幽梦隔华胥。
寒更何与衰翁事，数到琤摐杀点馀。
兴庆池送客
刘敞（宋代）

红蕖千顷合，碧树百年藤。长日宜沿溯，清风破郁蒸。

别离情易恶，衰老醉那能。还望邯郸道，悲歌不自胜。
春怨
王安石（宋代）

扫地待花落，惜花轻著尘。游人少春恋，踏去却寻春。
扫地
齐己（唐代）

日日扫复洒，不容纤物侵。
敢望来客口，道似主人心。
蚁过光中少，苔依润处深。
门前亦如此，一径入疏林。
点绛唇 次韵答紫山见寄
厉鹗（清代）

节近清明，一池春绿蛙催雨。凭阑无绪，目送年芳去。

拟剪湘天，阑供笺愁句。相思苦。花无重数。红认斜阳暮。
王守仁竹斋 其二
程洵（宋代）

月度寒光影瘦疏，风传清籁韵虚徐。幽人宴坐蒲团稳，读罢儒书读佛书。
梨
杨亿（宋代）

繁花如雪早伤春，千树封侯未是贫。
汉苑漫传盧橘赋，骊山谁识荔枝尘。
九秋青女霜添味，五夜方诸月溜津。
楚客狂酲朝已解，水风犹自獵汀蘋。
记颜六言三首
刘克庄（宋代）

谤之则丧家狗，誉之则人中龙。
华发去周柱下，深衣立鲁门东。
儒家秋
陈普（宋代）

讲堂寂寂夜鸣蛩，苦为儿曹课日功。
道体浑沦参太极，皋比冷落坐西风。
研硃点易露华白，剪烛谈经帐影红。
礼乐斯民开治教，闽中常衮蜀文翁。
河上之役三首 其三
李献甫（金朝）

万夫卷土障横流，负土成山水未收。明日落成真盛事，谁能作赋拟黄楼。
钧天曲
薛季宣（宋代）

清都太皇居，窈在冥冥间。神光贯中极，希微炯非烟。

紫宸邃以虚，绛阙高于天。受职徕百灵，肃雍朝九寰。

大飨通明殿，张乐玉京山。九奏感人心，万舞形物先。

谷神霭清唱，黔嬴抚鸣弹。缅彼世间音，下里何㛹娟。

阗阗响雷鼓，蹁跹举云鬟。彗孛小垂手，日月两弹丸。

阳春假优装，投霓忽高弦。壶矢一笑电，歌风发三叹。

呼吸成千尘，神仙讵长年。峨峨帝王都，积苏浮九埏。

箫韶间猗那，斗蚁蚊雷喧。虫沙与猿鹤，等细不足言。

遗音寄五柳，海山学成连。
放歌赠宋君仲温
沈铉（元代）

宋君旷荡士，儒服非狂生。
笔扫千军陈，胸藏数万兵。
銛豪破纸竟何益，按图折御分纵横。
鱼丽鸟翼谈者易，野雉家鸡人目盲。
当时管乐已黄土，白璧往往遭蝇营。
荒城不启尘四塞，拔剑斫地浮云行。
十年驱走尚豪侠，许人一诺千金轻。
低头拜东野，捐官识韩荆。
苦心为知己，嗜胆报仇争。
挽辂西入关，装刀从北征。
途穷亦知时不利，俯首抑气随将迎。
萧萧破屋漏星雨，妻子顾笑形神清。
东家小儿夸褶鞍，西家老奴项领成。
尔独胡为昧生理，长躯七尺夸人英。
城头雨声如建瓴，泥污厚地天无晴。
我留君家醉十日，谑浪颠倒呼侬伧。
请君弃掷几上笔，为君拾留墙角檠。
眼中世事如转目，勿谓贫贱忘交情。
气酣中热双耳赤，细语向人肝胆倾。
玉壶击缺歌浩浩，不作老腐咿嘤声。
促君起望东南气，三台泰阶何夕平。
我有长策，君有长缨。
危可安，乱可宁。
慎勿轻受虞人旌，慎勿虚看处士星。
丈夫事业须磊落，富贵逼君君莫惊。
哭夫诗百首（录十首）
薄少君（明代）

铁骨支贫意独深，有晴不屑顾黄金。
时人漫赏雕虫技，没却英雄一片心。
题荐福寺莫莫堂
王十朋（宋代）

休休有室宜归早，莫莫名堂去恨迟。禅老相逢应笑我，休休莫莫定何时。
采葵
彭汝砺（宋代）

古人采薇蕨，我亦爱斯葵。能随朝阳倾，不为秋露萎。

烹调戒中厨，聊以燕母慈。拔根取廉名，未愧鲁公仪。
分题雪霁望炉峰
李咸用（唐代）

雪霁上庭除，炉峰势转孤。略无烟作带，独有影沈湖。

冷触归鸿急，明凝落照俱。□□□□□，□□□□□。
句 其二
翁宏（五代）

客帆来异域，别岛落蟠桃。
送刘淳叟博士倅豫章
楼钥（宋代）

熟知明主可忠言，奏牍方陈意已传。
人言能逊千乘国，我自能已九重天。
拔山转石孰难易，烂额徙薪谁后先。
不用更论如许事，把君征袂且茫然。
偈颂一百零二首
释绍昙（宋代）

显大机，明大用。
六月黄河连底冻。千圣不携，
已灵不重。带角披毛异类行，
漆桶漆桶。
西斋小饮赠别陕州冲卿学士
欧阳修（宋代）

今日胡不乐，众宾会高堂。
坐中瀛洲客，新佩太守章。
岂无芳◇酒，笑语共一觞。
亦有嘉菊丛，新苞弄微黄。
所嗟时易晚，节物已凄凉。
群鹭方盛集，离鸿犹高翔。
山川正摇落，行李怯风霜。
君子乐为政，朝廷须◇良。
归来紫微阁，遗爱在甘棠。
胡氏硕人挽词二首 其一
张纲（宋代）

吾舅当朝杰，幽芳配德同。典刑家法整，汤沐上恩隆。

鸾影悲尘鉴，兰芬泣露丛。音容不知处，宰木夜号风。
普净院避暑呈陆子履学士
王珪（宋代）

九衢车马嚣嚣地，偶过禅房得暂间。
畏景未移天正午，凉风已到殿中间。
瓜余玉箸鹢烦肺，冰满银壶照病颜。
向晚斗城趋禁直，怳疑身不在尘寰。
自太湖至省宿茶铺岭
王泽（明代）

缺月耿初夕，荒寒野店开。松声一枕落，茅屋万山堆。

愁岂扫能去，春还迟不来。思亲今夜梦，已近半程回。
六月四日饭石六风雷大作而雨不成滴戏以诗趣
李弥逊（宋代）

疾风卷落叶，六月秋欲变。
云生涧底松，雷走岩下电。
雨花如芬丝，熟视乃不见。
借令军轴飞，未救龟兆偏。
常旸起民瘼，吻噪不得咽。
寄言行空龙，若药须瞑眩。
丹凤吟·丽景长安人海
吴文英（宋代）

丽景长安人海，避影繁华，结庐深寂。灯窗雪户，光映夜寒东壁。心凋鬓改，镂冰刻水，缥简离离，风签索索。怕遣花虫蠹粉，自采秋芸薰架，香泛纤碧。

更上新梯窈窕，暮山澹著城外色。旧雨江湖远，问桐阴门巷，燕曾相识。吟壶天小，不觉翠蓬云隔。桂斧月宫三万手，计元和通籍。软红满路，谁聘幽素客。
眼儿媚 伤春
倪瑞（清代）

惜春无计挽春还。寂寞倚栏杆。翠眉懒画，红鸳停绣，绿绮慵弹。

翠院落红闲未扫，莺燕蹴枝翻。海棠飘艳，梨花飞雪，梅子含酸。
送林元质侍郎赴宣城二首
刘克庄（宋代）

江乡民力已凋疲，妙选名臣往拊绥。
此去天家增保障，向来帝拊拥旌麾。
萧生补郡宁忘谏，谢守看山定有诗。
相国若询周柱史，为言健似出关时。
段干木歌
佚名（先秦）

吾君好正。段干木之敬。
吾君好忠。段干木之隆。
挽李思宣
徐瑞（宋代）

芝山携酒诗犹在，芹泮横经梦已空。箧底更藏书数纸，不堪和泪对秋风。
先妣忌日发昭化
洪咨夔（宋代）

短棹横秋桔柏矶，青山无尽白云飞。
官三年矣母安在，天一方兮儿欲归。
拱森阴阴闲墓隧，背萱寂寂老庭闱。
呼儿扫驿陈遗像，杯酒炉香泪满衣。
示准儿
吴进（清代）

门衰丁复稀，大母八十迈。得汝如珍宝，顾望何时大。

屋破夜滴雨，母抱坐撑盖。当此儿忽啼，大母闻心碎。

隔牖数惊问，疑生意虑外。来朝抱汝嬉，筋衰不顾惫，母继大母亡，数载两见背。

言念旧时恩，应难为五内。
周萃秀才惠诗次韵酬之一首
程俱（宋代）

病骥伏长坂，悲鸣想戎轩。游鱼落枯肆，堕泪临河坟。

人生道脩落，趼足穷昆崙。沈渊探骊颔，一跌万鬼邻。

我老不解事，区区算沙尘。读书亦良苦，内视馁且贫。

为文富诙笑，初不救否屯。尔来自箴切，习气不复存。

方将补黥劓，寂兀谢世纷。朝露视穷达，春冰释痴嗔。

君胡创推激，发我惰与昏。如君东吴秀，俊拔昔所闻。

名驹始就秣，意气已不群。抗脏市门客，岂堪同日论。
送务绅禅者分卫歌
释梵言（宋代）

豁灵明，开正首，
脱却多年肮臭破布袄。顶门一劄，
眼晴便定动，如今识得无能老天。
真智现，非作造，
卷衲携筇下云峤。直去庐陵化有缘，
万户千门须遍到。禾山鼓，
清平调，俯仰顺从心一照。
那边若遇本色人，点著皆知妙不妙。
子莫学，石头老，
书信不通行太早。得个清源鈯斧儿，
南台石上锄荒草。
陪西山游鼓山一首
刘克庄（宋代）

先生廊庙姿，非直藩翰才。
南州彩旗留，北阙丹诏催。
重臣方暑行，停骖小裴回。
客中载枚邹，物外寻宗雷，
遂穷天海观，一豁风云怀。
眷言此灵山，自判宇宙来。
登临几朱轮，灭没随飞埃。
堂堂蔡与赵，继者其谁哉。
共惟勋业侔，况乃名节偕。
伊余忝载笔，适值祖帐开。
虽陪叔子游，独抱湛辈哀。
饯诗堪覆瓿，不敢镌苍崖。
题南康太守宅五老亭
苏辙（宋代）

五老高闲不入城，开轩肯就史君迎。
坐中莫著闲宾客，物外新成六弟兄。
云气飘浮衣袂举，泉流洒落佩环声。
岌然终日俱无语，静寿相看意自明。
题三洲诗卷
陆文圭（元代）

潮拥寒沙疋练长，东南人物老江乡。藕花秋晚吴霜落，杜若春深楚水香。

闲对渔樵谈治乱，贪看鸥鹭失兴亡。无人会得乘桴意，东面区区叹海洋。
村居漫兴三首 其二
秦燮（清代）

悔作京华万里游，故闾无恙寄吟眸。弄孙朝夕含饴惯，索我身牙抱不休。
闲居
史弥宁（宋代）

山云送我丹青幅，花气撩人兰麝香。
诗债幸在逢人务，被渠催索又奔忙。
长桥至草凉驿即目
张问陶（清代）

万木支危栏，参差出山腹。闯然怪石横，覆额俨如屋。

林高谷鸟怪，草暗山魈伏。毡笠点微红，鬓丝湿寒绿。

人生入图画，绝险亦奇福。胸膈来清虚，何须餍粱肉。
治圃杂书二十首
方回（元代）

远石疑堪取，层崖试共登。
偶游梵王舍，略话祖师灯。
怪象撑狞盼，残碑搨坏棱。
世间何不有，巢贼亦斋僧。
别和弟
刘敞（宋代）

暂会复远别，惆怅终无极。人生非神仙，岂有头不白。

维舟相邀宿，淮水风浪黑。辗转不复眠，四听人尽息。

丈夫非怀安，少壮宜努力。况子行多欢，自怪情不怿。

谁言冬宵永，达旦才顷刻。鸡鸣日光出，握手各南北。

仰谢云中雁，群飞接羽翼。何以纾我怀，作诗寄相忆。
京口夜泊迟陈大不至
徐熥（明代）

落日横京口，停云更黯然。经旬同去住，此夕异风烟。

目断寒芦外，魂销短烛前。榜歌频起听，永夜不能眠。
百年歌
陆机（魏晋）

二十时。肤体彩泽人理成。
美目淑貌灼有荣。被服冠带丽且清。
光车骏马游都城。高谈雅步何盈盈。
酒将炙奈乐何。清酒将炙奈乐何。
送严上舍并寄诸公十首·寄张次夔县丞
陈造（宋代）

自昔金陵幕，周旋未尽能。
凄凉论阀阅，突兀擅声称。
直己堪从事，公言不负丞。
嗣当蜚鹗牍，留眼看依乘。
中山王孺子妾歌二首 其二
陆厥（南北朝）

如姬寝卧内，班姬坐同车。洪波陪饮帐，林光宴秦馀。

岁暮寒飙及，秋水落芙蕖。子瑕矫后驾，安陵泣前鱼。

贱妾终已矣，君子定焉如。
夜坐
朱松（宋代）

栖迟客异县，名氏藏丹丘。希世非夙尚，素餐愧前修。

日耗大仓非，一饱宽百忧。眷焉抚平生，信亦无几求。

蒙笼小窗底，图史漫不收。篝灯揩病眼，昏花乱蚍蜉。

愚儒未忘世，抚事非所谋。不如遂捐书，卒岁以优游。

怀胶睨昆墟，浊浪排高秋。知难有明训，吾其老锄耰。
煌煌京洛行
齐己（唐代）

圣君垂衣裳，荡荡若朝旭。大观无遗物，四夷来率服。

清晨回北极，紫气盖黄屋。双阙耸双鳌，九门如川渎。

梯山航海至，昼夜车相续。我恐红尘深，变为黄河曲。
江畔独步寻花七绝句·其七
杜甫（唐代）

不是爱花即肯死，只恐花尽老相催。
繁枝容易纷纷落，嫩蕊商量细细开。
过孟浩然旧居
朱庆馀（唐代）

命合终山水，才非不称时。冢边空有树，身后独无儿。

散尽诗篇本，长存道德碑。平生谁见重，应只是王维。
杂曲歌辞。上巳乐
张祜（唐代）

猩猩血彩系头标，天上齐声举画桡。

却是内人争意切，六宫罗袖一时招。
怀紫琼叔祖兼索近作
永珹（清代）

何事难偷半日闲，金兰情味暗相关。春来曾仗诗消日，老去宁相酒借颜。

避俗心清新雨后，怀人梦断乱云间。岂无片羽应投我，驰字催君少破悭。
送郑察推叔友罢官之潮阳二首
黄公度（宋代）

春草故人去，落花离绪多。
芙蓉少颜色，薏薿尽风波。
尘土非长策，功名一醉歌。
周南暂留滞，莫改岁寒柯。
偈颂一百六十首 其十二
释宗杲（宋代）

买铁得真金，求雨得瑞雪。五峰玉琢成，千树银华结。

龙王降吉祥，普贤呈丑拙。三世如来秘密门，今日一时都漏泄。
送张知录
叶适（宋代）

门阀飞龙后，家声入馆前。
身饶太常长，客欠广文毡。
流落无先誉，遭逢有宿缘。
炎洲路多少，谩数去鸿边。
宫词 其六十二
王圭（唐代）

春心滴破花边露，晓梦敲回禁里钟。十二楚山何处是，御楼曾见两三峰。
拟高青邱梅花诗九首 其三
陈世济（清代）

隔岁东君到陇头，几多芳信问谁收。月明野寺僧横榻，风定江桥客倚舟。

玉骨三更偏耐冷，冰心一片不容愁。赠来双树供寥寂。

伴我云房作卧游。
八月八日发潭州后得绝句四十首
赵蕃（宋代）

去岁重阳事已讹，今年亦复病蹉跎。
明年想见山中集，弟妹团栾黄菊歌。
挽刘端木司户
陈傅良（宋代）

十年共语昨来非，长忆初年握手时。
身世自怜心炯炯，功名犹恐论卑卑。
民彝亘古非芜没，学者如公好器资。
缓辔徐行逢九轨，可堪倏忽九原悲。
归山
刘希夷（唐代）

归去嵩山道，烟花覆青草。草绿山无尘，山青杨柳春。

日暮松声合，空歌思杀人。
和艮斋赠轮道者韵
袁说友（宋代）

血指濡毫字字工，赤髭白足会常同。
从今定了沙弥相，总为先生一语中。
偈颂二十九首 其三
释清了（宋代）

暗里抽横骨，弥天句已彰。明中坐舌头，匝地无纹彩。

混不容其迹，照不留其痕。金乌子夜出乾坤，浓云停午生岳面。
领客赏梅
吴芾（宋代）

经年相别阻传杯，忽见梅枝入眼来。
今日劝君休惜醉，不应辜负腊前梅。
失雁
朱希晦（元代）

畜尔经年久，悬知羽翮长。别来应念侣，秋至忽南翔。

遽欲摩云汉，能无恋稻粱。更防机事密，罗网不虚张。
解语花 咏美人捧茶
万锦雯（清代）

春光欲醉，昼漏初长，绣阁抛针线。重匀娇面。薰笼畔、漫把凤团线碾。

银涛轻溅。早桧雨、松风满院。捧碧瓯、半亸鸾钗，款步花枝颤。

翠袖暗笼金钏。对清香颜色，一般婉娈。流莺低啭。

惊午梦、唤觉江郎还倦。倩题团扇。指架上、荼糜开遍。

待饮干、去捲珠帘，放入双栖燕。
水龙吟
晁端礼（宋代）

小桃零落春将半。双燕却来池馆。名园相倚，初开繁杏，一枝遥见。竹外斜穿，柳间深映，粉愁香怨。任红欹宋玉，墙头千里，曾牵惹、人肠断。

常记山城斜路，喷清香、日迟风暖。春阴挫后，马前惆怅，满枝红浅。深院帘垂雨，愁人处、碎红千片。料明年更发，多应更好，约邻翁看。